CELEX: 62019TN0357
Language: et
Date: 2019-06-14 00:00:00
Title: kohtuasi T-357/19: 14. juunil 2019 esitatud hagi — Itaalia versus komisjon

5.8.2019   
            
            
               ET
            
            
               Euroopa Liidu Teataja
            
            
               C 263/57
            
         
      14. juunil 2019 esitatud hagi — Itaalia versus komisjon
      (kohtuasi T-357/19)
      (2019/C 263/64)
      Kohtumenetluse keel: itaalia
      
         Pooled
      
      
         Hageja: Itaalia Vabariik (esindajad: avvocato dello Stato P. Gentili ja G. Palmieri)
      
         Kostja: Euroopa Komisjon
      
         Nõuded
      
      Hageja palub Üldkohtul osaliselt tühistada komisjoni 3. aprilli 2019. aasta rakendusotsus C(2019) 26 52 final, mis on teatavaks tehtud 4. aprillil 2019 ja millega on heaks kiidetud „Grande Progetto Nazionale Banda Ultra Larga — Aree Bianche“ (kiire lairibaühenduse riiklik suurprojekt — valged alad; GP BUL) rahastamiskõlblike kuludega summas 941 022 670 eurot, selles osas, millega on välistatud toetuse saaja käibemaksukulude rahastamine Euroopa Regionaalarengu Fondist, ning tuvastada, et sellised kulud tuleb arvata toetuse sisse, samuti mõista kohtukulud välja komisjonilt.
      
         Väited ja peamised argumendid
      
      Hagi põhjenduseks esitab hageja neli väidet.
      
                  1.
               
               
                  Esimene väide, et on rikutud määruse 1303/2013 (1) artikli 69 lõike 3 punkti c, kuna ükski kolmest põhjusest, millega käibemaksukulude välistamist põhistati, ei vasta juhtudele, mil käibemaksu käsitlevate riigisiseste õigusnormide kohaselt on võimalik käibemaksu tagasi saada.
               
            
                  2.
               
               
                  Teine väide, et on rikutud õigusnorme, mis käsitlevad käibemaksukohustuslast (direktiivi 2006/112/EÜ (2) artikleid 9 ja 13) ja käibemaksu koguvat asutust (viidatud direktiivi artiklid 206 ja 250), samuti on rikutud liikmesriikide põhiseadusi ja põhistruktuure (ELL artikli 4 lõige 2) ning määruse 1303/2013 artikli 69 lõike 3 punkti c. Sellega seoses kinnitab hageja, et järeldus, mille kohaselt MiSE (majandusarengu ministeerium) kui Euroopa Regionaalarengu Fondist toetuse saaja poolt tasutud sisendkäibemaks on tagastatav, kuna see laekus maksutuluna teisele ministeeriumile (rahandusministeerium), ei ole õiguspärane.
               
            
                  3.
               
               
                  Kolmas väide, et on rikutud direktiivi 2006/112/EÜ artikleid 9, 11, 13 ja 28. Hageja sõnul asjaolu, et Infratel on MiSE (majandusarengu ministeerium) in house äriühing, ei välista seda, et kaubad ja teenused, mida see äriühing ministeeriumile tarnib, on käibemaksuga maksustatavad.
               
            
                  4.
               
               
                  Neljas väide, et on rikutud määruse 1303/2013 artikli 61 lõiget 8 ja artikli 69 lõike 3 punkti c. Hageja leiab, et Euroopa Regionaalarengu Fond kaasrahastas kõnealust projekti riigiabina. Seega ei saa seda pidada tuluteenivaks projektiks.
               
            
         (1)  Euroopa Parlamendi ja nõukogu 17. detsembri 2013. aasta määrus (EL) nr 1303/2013, millega kehtestatakse ühissätted Euroopa Regionaalarengu Fondi, Euroopa Sotsiaalfondi, Ühtekuuluvusfondi, Euroopa Maaelu Arengu Euroopa Põllumajandusfondi ning Euroopa Merendus- ja Kalandusfondi kohta, nähakse ette üldsätted Euroopa Regionaalarengu Fondi, Euroopa Sotsiaalfondi, Ühtekuuluvusfondi ja Euroopa Merendus- ja Kalandusfondi kohta ning tunnistatakse kehtetuks nõukogu määrus (EÜ) nr 1083/2006 (ELT 2013, L 347, lk 320).
      
         (2)  Nõukogu 28. novembri 2006. aasta direktiiv 2006/112/EÜ, mis käsitleb ühist käibemaksusüsteemi (ELT 2006, L 347, lk 1).